סקירת כלל זוכי האוסקר לסרט הטוב ביותר – חלק ג' ואחרון - באמפר
דף הבית » חדשים » תרבות ופנאי » סקירת כלל זוכי האוסקר לסרט הטוב ביותר – חלק ג' ואחרון
פורסם ב 6 במרץ 2018
סאגת האוסקרים של עידו הלמן מגיעה לסיומה. איזה זוכים ראויים גם היום ואיזה עדיף לשכוח? כל הממצאים כאן!
הנה הוא, החלק האחרון בסאגת האוסקרים. בלי הרבה הקדמות, הבה נתחיל.
1983- תנאים של חיבה
על מה זה: יחסים בין אם לבתה לאורך השנים ואז סרטן.
איך הוא: מלודרמה אפקטיבית למדי ששווה לראות עם אמא. לראות ולבכות.
הגיע לו לזכות? בהחלט.
1984- אמדאוס
על מה זה: אנטוניו סליירי, אכול קנאה, זומם להרוג את מוצארט בכול דרך אפשרית.
איך הוא: אחד האפוסים היותר טובים שזכו באוסקר. הסרט טיפה מוזר בקצב שלו לעיתים, אבל סוחף, מרשים ועוצמתי מאוד.
הגיע לו לזכות? ללא ספק.
1985- זיכרונות מאפריקה
על מה זה: מריל סטריפ ורוברט רדפורד מתאהבים באפריקה.
איך הוא: ארוך ומשעמם אבל הצילום ממש יפה והכימיה בין סטריפ לרדפורד מדהימה. עדיין, לא שווה צפייה.
הגיע לו לזכות? ממש לא.
1986- פלאטון
על מה זה: מבט על חיילים אמריקאים במלחמת וויטנאם דרך עיניו של מגויס צעיר.
איך הוא: סרט טוב שאני לא זוכר ממנו הרבה חוץ מזה שהוא טוב ושהוא מעביר מסרים שלא מחדשים הרבה על כמה מלחמה זה רע.
הגיע לו לזכות? כן.
1987- הקיסר האחרון
על מה זה: סיפורו רחב ההיקף של הקיסר האחרון של סין.
איך הוא: ארוך מאוד, קצת מתיש אך גם מצולם למופת ומכיל לא מעט רגעים מעניינים. תחליטו אתם אם זה שווה צפייה או לא.
הגיע לו לזכות? לא.
1988- איש הגשם
על מה זה: טום קרוז יוצא למסע ברחבי ארה"ב עם אחיו, דסטין הופמן האוטיסט.
איך הוא: כמישהו שיש לו אוטיזם קל מאוד הזדהיתי עם המתרחש בסרט, אבל גם אם אין לכם אוטיזם אפשר ליהנות מדרמה מרשימה ואפקטיבית למדי, שכוללת משחק משובח של כול המעורבים בדבר.
1989- הנהג של מיס דייזי
על מה זה: ידידות לאורך השנים בין מיס דייזי לנהג שלה.
איך הוא: הבינוניות בהתגלמותה. פשוט סתם סרט שאין בו שום דבר ראוי לציון. לראות ולשכוח.
1990- רוקד עם זאבים
על מה זה: גיבור מלחמת האזרחים האמריקאית מתיידד עם שבט אינדיאני. אף אחד לא באמת רוקד עם זאבים בסרט הזה.
איך הוא: הגרסה ההרבה יותר טובה של 'אווטאר'. מרשים למדי ומצליח לעניין על אף אורכו המוגזם.
הגיע לו לזכות? בואו לא נגזים.
1991- שתיקת הכבשים
על מה זה: צוערת ב-FBI מראיינת רוצח סדרתי כדי לתפוס רוצח סדרתי אחר.
איך הוא: מצמרר, משחק משובח של פוסטר והפוקינס ובאופן כללי זהו סרט ממש משובח.
1992- בלתי נסלח
על מה זה: קלינט איסטווד סוגר חשבון עם מערבונים.
איך הוא: הסרט שאחריו לא היה צריך לעשות יותר מערבונים (אבל עשו בכול זאת) הוא אחלה סרט עם תסריט חד ומשחק משובח של איסטווד, אבל פחות התחברתי לבימוי.
1993- רשימת שינדלר
על מה זה: השואה מנקודת מבטו של אוסקר שינדלר.
איך הוא: כשראיתי את הסרט לראשונה בכיתי ממש בסוף שלו. עם הזמן ההתלהבות שלי מהסרט מעט כבתה אבל עדיין, זהו סרט שחשוב לראות ולהפיק ממנו לקחים.
1994- פורסט גאמפ
על מה זה: טיפוס פשוט ולא אינטליגנטי במיוחד מצליח להיות נוכח בכול האירועים הגדולים בהיסטוריה האמריקאית של דורו.
איך הוא: סרט שהוא הרבה לב ומעט שכל. לא יצירת מופת אבל כן סרט נהדר ומתקתק שראוי לראות. ל'ספרות זולה' הגיע הרבה יותר אגב.
1995- לב אמיץ
על מה זה: מל גיבסון מוביל סקוטים לחופש שלהם.
איך הוא: הרבה אוהבים לקטול את הסרט הזה והאמת? אני דווקא אהבתי. לא חף מבעיות אבל הבימוי סוחף והסרט מצליח לרתק לאורך כול הצפייה.
הגיע לו לזכות? האמת שכן.
1996- הפצוע האנגלי
על מה זה: יש פצוע והוא אנגלי.
איך הוא: האפוס הידוע לשמצה הוא דווקא אחלה סרט שמצליח לעניין אם כי היה אפשר להוריד ממנו כמה דקות.
1997- טיטאניק
על מה זה: בטח ראיתם את זה אז למה שאספר לכם על מה זה.
איך הוא: הסרט שסחף את האוסקרים עם 11 פסלונים הוא חצי סיפור אהבה קיטשי ומשעמם וחצי סרט אסונות סוחף ומרגש. תחליטו אתם מה זה אומר על איכות הסרט. מה שבטוח: זה יותר טוב מ'אווטאר'.
1998- שייקספיר מאוהב
על מה זה: שייקספיר מאוהב!
איך הוא: הסרט שניצח את 'להציל את טוראי ראיין' ועד היום אנשים כועסים עליו בגלל זה, הוא קומדיה תקופתית חמודה מאוד ולא יותר מזה. יש לציין כי התלבושות ממש יפות או משהו כזה.
1999- אמריקן ביוטי
על מה זה: הרבה לפני שקווין ספייסי הואשם באתם-יודעים-מה הוא היה איש בורגני ממורמר שפינטז על החברה של הבת שלו.
איך הוא: בואו נשים רגע בצד את כל עניין הספייסי הטריד מינית (הנה אמרתי את זה) ונתרכז בסרט. הסרט אדיר, המשחק של כולם משובח, התסריט חד כסכין והעלילה שומרת על עניין לכול אורכה.
2000- גלדיאטור
על מה זה: ראסל קרואו הוא גלדיאטור.
איך הוא: האפוס שהרבה אוהבים השאיר אותי שומם לחלוטין מול המסך. לא שנאה ולא אהבה. שומם. הסרט הנ"ל לא עורר בי שום רגש במהלכו וזה קצת לא טוב כשאתה סרט כה מהולל.
הגיע לו לזכות? הממממ, לא.
2001- נפלאות התבונה
על מה זה: ראסל קוראו הוא מתמטיקאי ידוע בשם ג'ון נאש.
איך הוא: נכון יש את כול הביוגרפיות הקיטשיות האלה של אדם עם שונות ששינה את העולם בדרכו? אז הכול התחיל מ'נפלאות התבונה'. יש בו רגעים טובים של בימוי או משחק, אבל הוא קיטשי מאוד ומרגיש כולו כניסיון ציני לגרוף אוסקרים. היי! ממש כמו 'משחק החיקוי'!
2002- שיקגו
על מה זה: שתי נשים בכלא בשנות העשרים הסוערות שרות ורוקדות.
איך הוא: הרבה אוהבים לקטול ולשים את הסרט הנ"ל ברשימת 'זוכי האוסקר הגרועים ביותר' וקצת אין לי מושג למה. אכן אין לו איכויות של יצירת מופת אבל הוא מספיק קליל וכיפי כדי להפיק ממנו המון הנאה. בינינו, גם זה משהו.
2003- שר הטבעות: שיבת המלך
על מה זה: החלק השלישי בסאגת 'שר הטבעות' הוא החלק השלישי בסאגת 'שר הטבעות'.
איך הוא: אז כפי שניחשתם זה הסרט השלישי של 'שר הטבעות'. בזמנו זה היה אחד הסרטים האהובים עליי. כיום הוא סתם אחלה סרט שסוחב על גבו את כול בעיות הטרילוגיה ומתחוור לעומת הסרט הראשון וההרבה יותר טוב בסאגה.
2004- מיליון דולר בייבי
על מה זה: מתאגרפת בונה את דרכה לתהילה ואז קורים מלא דברים.
איך הוא: משעמם, פשוט משעמם. בימוי של מאפרה, שחקנים משעממים ותסריט לא חד מספיק. יופי שהסרט נוקט עמדה בנושאים שהוא מנסה לעסוק בהם אבל זה לא משנה כשעוד רגע אתה נרדם.
הגיע לו לזכות: לא.
2005- התרסקות
על מה זה: משהו על גזענות ועל כך שלא יפה להתייחס ככה לאנשים ששונים ממך.
איך הוא: תקראו לי שניצקליין ושונא סרטים, לא אכפת לי. מדובר באחד הסרטים הכי גרועים שראיתי אי פעם. מטומטם, דידקטי, שטחי, מביך, הופעות משחק גרועות (מאט דילון מגלם 'נבל' משכנע רק קצת פחות מחטפני השועל) ופשוט זוועה לצפייה על ידי אנשים שעברו את גיל 12.
הגיע לו לזכות? לאאאאאאאאאאאאאאאא.
2006- השתולים
על מה זה: שתול של המאפיה האירית במשטרה ושתול של המשטרה במאפיה האירית מנסים לחשוף זה את זה.
איך הוא: אחד החלשים של סקורסזה. פשוט לא סרט מעניין מספיק וארוך, כה ארוך. אבל היי, לפחות לסקורסזה יש אוסקר!
2007- ארץ קשוחה
על מה זה: חוויאר בארדם, עם אחת התספורות הכי גרועות אי פעם, רודף אחרי מזוודה של כסף ואנשים טובים מנסים למנוע זאת ממנו.
איך הוא: אחד הסרטים היותר טובים של האחים כהן זכה לחיבוק לא צפוי מהאקדמיה ובצדק. סרט אפל, קר ולא סימפטי אבל גם מרתק, משוחק טוב ומשובח מאוד.
הגיע לו לזכות? מאוד.
2008- נער החידות ממומביי
על מה זה: נער אשפתות ממומביי מנצח ב'מי רוצה להיות מיליונר'. אף אחד לא מאמין לו אז יש פלאשבקים שמסבירים איך הוא ניצח (כנגד כול הסיכויים כמובן).
איך הוא: אנשים כועסים על הסרט הזה. הם כועסים כי 'האביר האפל' לא היה מועמד והוא כן, וכועסים כי הסרט הזה סימל בעיניהם הליכה אחורה בטעם האקדמיה. אבל אם נשים את כול זה בצד נגלה ש'נער החידות ממומביי' הוא אחלה סרט דווקא אם כי לא השיא של 2008 הקולנועית.
הגיע לו לזכות? שיהיה.
2009- מטען הכאב
על מה זה: חבלנים בעיראק עושים דברים מסוכנים.
איך הוא: הסרט שניצח כמעט נגד כול הסיכויים את הטיטאן הענק 'אווטאר' הוא סרט אדיר ואינטנסיבי עם בימוי מופתי, תסריט משובח והמון הנאה. קתרין ביגלו הזאת היא משהו.
2010- נאום המלך
על מה זה: ג'ורג' השישי סובל מגמגומים ומנסה לפתור את זה.
איך הוא: חביב. בהתחשב בכך שסרטים טובים מאוד כגון 'הרשת החברתית', 'צעצוע של סיפור 3', 'ברבור שחור' ו'התחלה' התמודדו מולו זה קצת מכעיס שדווקא הסרט החביב הזה זכה ולא הם.
2011- הארטיסט
על מה זה: שחקן סרטים אילמים מנסה להסתגל לכניסת הקולנוע המדבר.
איך הוא: סרט חמוד מאוד שלא משאיר חותם מיוחד עם הזמן אבל לפחות אפשר להתנחם בכך ש-2011 הייתה שנה מאוד חלשה אז הבחירה הזאת יחסית בסדר.
2012- ארגו
על מה זה: בן אפלק נוסע לחלץ בני ערובה מאיראן.
איך הוא: כמו 'הארטיסט', סרט כיפי מאוד שלא משאיר חותם מיוחד ובמבט לאחור הוא מהזכיות היותר תמוהות שהיו באוסקרים בשנים האחרונות. לעזאזל, אפילו 'עלייתו של האביר האפל' (שהיו לו 0 מועמדויות, אגב) היה יותר טוב ממנו.
2013- 12 שנים של עבדות
על מה זה: איש שחור נחטף לעבדות.
איך הוא: סרט שהיה יכול בקלות להיות מסחטת קיטש ובמקום זה הפך, תחת עבודת בימוי משובחת, למשהו יותר ארט האוסי ושתקני באופי שלו. הוא לא מהפכה טכנולוגית כמו יריבו באותה שנה 'כוח משיכה', אבל כן סרט נהדר.
2014- בירדמן
על מה זה: מייקל קיטון משתגע! ומנסה לבצע קאמבק!
איך הוא: מבין זוכי האוסקר 'בירדמן' נמנה עם הפחות שגרתיים. קומדיה לאינטלקטואלים שמצטטת את גודאר, את ריימונד קארבר ויש בה משחק משובח של כולם, עלילה מעניינת וכמה סצנות בלתי נשכחות. אני שמח שהוא זכה אבל האמת ש'מלון גרנד בודפסט', שהתמודד מולו על הפרס הגדול, היה הרבה יותר טוב.
2015- ספוטלייט
על מה זה: עיתונאים חוקרים פרשה של כמרים מתעללים מינית והכול מסביב אפור ומשעמם.
איך הוא: כן, אני יודע שהבחירה לעשות את הסרט אפור ומשעמם זו החלטה אומנותית אבל זה לא הופך את הסרט לשווה צפייה או ליותר מ'בסדר'.
2016- אור ירח
על מה זה: חייו של שיירון, בחור שחור, כשהוא ילד, נער ובחור מבוגר.
איך הוא: הסרט שניצח את הטיטאן הענק 'לה לה לנד' הוא אחלה סרט. מרגש, משכנע ועם תסריט עוצמתי. אבל מה לעשות של'לה לה לנד' ו'מנצ'סטר ליד הים' הגיע לזכות הרבה יותר.
הגיע לו לזכות? לא ממש.
2017- צורת המים
על מה זה: בשנות השישים אישה אילמת מתאהבת באיש יצור דמוי דג.
איך הוא: אחד הסרטים הפחות שגרתיים שזכו באוסקר הוא הרפתקאה מופלאה אבל לא יודע, משהו שם הרגיש לי חסר בשביל שיהפוך בשבילי מסתם אחלה סרט ליצירת מופת.
‎נושאים:★★★★★, 2018, אוסקר, סקירת כלל זוכי האוסקר לסרט הטוב ביותר